കാണ്ഡഹാറില് താലിബാന്റെ റോക്കറ്റ് ആക്രമണം കാണ്ഡഹാര് കാണ്ഡഹാര് വിമാനത്താവളത്തിനുനേരെ താലിബാന് നടത്തിയ റോക്കറ്റ് ആക്രമണത്തില് രണ്ട് റണ്വേ തകര്ന്നു. അറ്റകുറ്റപ്പണികള് പുരോഗമിക്കുന്നതായി വിമാനത്താവള മേധാവി മസ്സൗദ് പഷ്തുന് പറഞ്ഞു. വിമാന സര്വീസുകള് നിര്ത്തി. ഞായറാഴ്ച പുലര്ച്ചെ മൂന്നുതവണയാണ് റോക്കറ്റ് ആക്രമണം നടത്തിയത്. വിമാനത്താവളം ആസ്ഥാനമാക്കി സൈന്യം വ്യോമാക്രമണം നടത്തുന്നതിനാലാണ് അവിടം ആക്രമിച്ചതെന്ന് താലിബാന് വക്താവ് സുബൈദുള്ള മുജാഹിദ് പറഞ്ഞു. മേഖലയിലെ താലിബാന് മുന്നേറ്റം തടയാന് ആവശ്യമായ സൈനികരെയും വെടിക്കോപ്പുകളും എത്തിക്കാന് സൈന്യം ഈ വിമാനത്താവളത്തെയാണ് പ്രധാനമായും ആശ്രയിക്കുന്നത്. ഗ്രാമപ്രദേശങ്ങളാകെ കൈക്കലാക്കിയശേഷം താലിബാന് പ്രധാന നഗരങ്ങളായ ലഷ്കര്, കാണ്ഡഹാര്, ഹേററ്റ് എന്നിവിടങ്ങളിലേക്ക് നീങ്ങിയിരിക്കുകയാണ്. കാണ്ഡഹാറിലുണ്ടായ ഷെല്ലാക്രമണത്തില് ടാക്സിയില് സഞ്ചരിക്കുകയായിരുന്ന അഞ്ചുപേര് മരിച്ചു. ഇതില് രണ്ട് കുട്ടികളുമുണ്ട്. അതേസമയം, താലിബാനും അഫ്ഗാന് സൈന്യവും നടത്തിയ യുദ്ധക്കുറ്റങ്ങളിലും മനുഷ്യാവകാശ ലംഘനങ്ങളിലും അന്താരാഷ്ട്ര നീതിന്യായ കോടതി അന്വേഷണം ആരംഭിച്ചു.